
Kasutusluba väljastamine

1. ASJAOLUD JA MENETLUSE KÄIK

Läbivaatamiseks laekus Aasa tn 4 rekonstrueeritud polikliinikuhoone kasutusloa väljastamise taotlus koos õigesti vormistatud ehitamise tehniliste dokumentidega ja makstud riigilõivuga.

Polikliiniku hoone ülevaatamisel on avastatud, et hoones asuv WC-ruum, hoone sissepääs ning parkla ei vasta majandus- ja kommunikatsiooniministri 28.11.2002 määruses nr 14 toodud nõuetele, polikliiniku külastajate parkla on ehitamata ning piirdeaia asukoht ei vasta ehitusprojektile. Käesoleval ajal avastatud puuduste kõrvaldamist takistavad ilmastikutingimused, v a WC-ruumi nõuetele vastavusse viimine. Ehitise omanik esitas garantiikirja, milles tagab avastatud puuduste kõrvaldamise tähtajaks 01.06.2010. Polikliiniku hoone kohta on tehtud kirjalikud järelepäringud Ida-Eesti Päästekeskusele ning Virumaa Tervisekaitsetalitusele, kes kirjalikult teatasid, et hoone vastab nõuetele ning kasutusluba võib väljastada.
2. ÕIGUSLIKUD ALUSED

2.1. Vastavalt kohaliku omavalitsuse korralduse seaduse § 30 lõike 1 punktile 2 valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele;

2.2. Narva linna ehitusmääruse §27  lg 3 kohaselt ehitise kasutusloa väljastamise või väljastamisest keeldumise ja kehtetuks tunnistamise otsustab Linnavalitsus

2.3. Vastavalt ehitusseaduse § 33 lõikele 2 Kasutusloa saamiseks tuleb: esitada kasutusloa taotlus; esitada ehitusprojekt, mille kohaselt ehitis on ehitatud; esitada lisaks ehitusprojektile ehitamise tehniliste dokumentide originaalid või dokumendi väljastaja või ehitustoote tarnija toote nõuetele vastavuse tõendamise seaduse tähenduses või ehitise omaniku või kohaliku omavalitsuse kinnitatud koopiad, kui kasutusloa taotlejal on ehitamise tehniliste dokumentide säilitamise kohustus; esitada õigusaktis sätestatud juhtudel dokument, mis tõendab ehitise kasutusele võtmisele eelneva ehitise, selle osa või ehitise tehnosüsteemi tehnilise kontrolli teostamist; esitada õigusaktis sätestatud juhtudel kirjalik nõusolek ehitise või selle osa kasutusele võtmiseks; tasuda riigilõiv.
2.4.Ehitusseaduse § 33 lõikele 4 kohaselt kasutusluba väljastatakse pärast ehitise ülevaatust ja nõuetele vastavaks tunnistamist. Kasutusloa väljastajal on õigus kaasata ehitise ülevaatuse tegemisse selleks pädevaid isikuid ja institutsioone, kes esitavad oma arvamuse kirjalikult.

2.5. Haldusmenetluse seaduse § 4 lõike 1 järgi kaalutlusõigus (diskretsioon) on haldusorganile seadusega antud volitus kaaluda otsustuse tegemist või valida erinevate otsustuste vahel.
3. OTSUS
3.1. Väljastada vastavalt omanike taotlustele Aasa tn 4 rekonstrueeritud polikliinikuhoone kasutusluba.

3.2. Kohustada ehitusjärelevalve ja hoonete osakonda väljastama Aasa tn 4 polikliinikuhoone omanikule ettekirjutuse järgmise nõudmistega:

3.2.1. viia vastavusse WC–ruumi vastavalt majandus- ja kommunikatsiooniministri 28.11.2002 määruses nr 14 toodud nõuetele tähtajaks 26.04.2010;

3.2.2. viia hoone vastavusse ehitusprojektis polikliinikuhoonele ettenähtud nõuetega tähtajaks 01.06.2010;
3.3. Kohustada Aasa tn 4 ehitise omanikku käesoleva korralduse alapunktides 3.2.1 ja 3.2.2 määratud tähtaegadeks kõrvaldama puudused.
4. RAKENDUSSÄTTED

4.1. Korraldus jõustub seadusega ettenähtud korras.
4.2. Korraldust on võimalik vaidlustada Tartu Halduskohtu Jõhvi kohtumajas 30 päeva jooksul arvates korralduse teatavakstegemisest.

